જો કે મીનાકુમારી તેના ચાહકોને વધુ યાદ રહી ગઈ ટ્રેજેડી ક્વીન તરીકે. અને એનું કારણ પણ સમજવા જેવું છે. એ જીવનભર પ્રેમને તરસતી રહી. એના પ્રેમથી છલકતા હૃદયને સમજનાર અને વળતો પ્રેમ કરનાર કોઈ મળ્યું નહીં. કમાલ અમરોહી સાથેનાં લગ્ન એ મીનાના જીવનનું સૌથી ગલત કદમ હતું. કમાલ અમરોહી સાહિત્યકાર કે ફિલ્મસર્જક તરીકે ભલે મોટું નામ હોય. વાસ્તવજીવનમાં એ સ્વભાવે વહેમી, ઘમંડી હતા. કેટલાક નાનકડા બનાવોએ એના મનમાં પ્રિયતમા મટીને પત્ની બનેલી મીના માટે ભારોભાર નફરત ભરી દીધેલી.